CELEX: 62019CN0074
Language: el
Date: 2019-01-31 00:00:00
Title: Υπόθεση C-74/19: Αίτηση προδικαστικής αποφάσεως την οποία υπέβαλε το Tribunal Judicial da Comarca de Lisboa — Juízo Local Cível de Lisboa — Juiz 18 (Πορτογαλία) στις 31 Ιανουαρίου 2019 — LE κατά Transportes Aéreos Portugueses, SA

29.4.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 148/18
            
         
      Αίτηση προδικαστικής αποφάσεως την οποία υπέβαλε το Tribunal Judicial da Comarca de Lisboa — Juízo Local Cível de Lisboa — Juiz 18 (Πορτογαλία) στις 31 Ιανουαρίου 2019 — LE κατά Transportes Aéreos Portugueses, SA
      (Υπόθεση C-74/19)
      (2019/C 148/17)
      Γλώσσα διαδικασίας: η πορτογαλική
      
         Αιτούν δικαστήριο
      
      Tribunal Judicial da Comarca de Lisboa — Juízo Local Cível de Lisboa — Juiz 18
      
         Διάδικοι στην υπόθεση της κύριας δίκης
      
      
         Ενάγων: LE
      
         Εναγομένη: Transportes Aéreos Portugueses, SA
      
         Προδικαστικά ερωτήματα
      
      
                  1)
               
               
                  Εμπίπτει στην έννοια του κατά την αιτιολογική σκέψη 14 του κανονισμού (ΕΚ) 261/2004 (1) όρου «έκτακτες περιστάσεις» η περίσταση κατά την οποία ένας επιβάτης, κατά τη διάρκεια πτήσεως, δαγκώνει συνεπιβάτες του και επιτίθεται στα μέλη του πληρώματος που επιχειρούν να τον ηρεμήσουν, ώστε να δικαιολογείται, σύμφωνα με τον κυβερνήτη του αεροσκάφους, η αλλαγή πορείας προς τον εγγύτερο αερολιμένα προκειμένου να αποβιβασθεί ο εν λόγω επιβάτης μετά των αποσκευών του, με αποτέλεσμα να προκληθεί καθυστέρηση στην άφιξη της πτήσεως στον προορισμό της;
               
            
                  2)
               
               
                  Μπορεί, σε περίπτωση καθυστερήσεως στην προσγείωση αεροσκάφους που εκτελεί την πτήση επιστροφής, στο οποίο επιβαίνει επιβάτης που έχει υποβάλει αίτηση αποζημιώσεως (νυν ενάγων), μια «έκτακτη περίσταση», η οποία σημειώνεται στην ακριβώς προηγούμενη πτήση μεταβάσεως με το ίδιο αεροσκάφος, να απαλλάξει την αεροπορική εταιρία από την ευθύνη για την καθυστέρηση αυτή;
               
            
                  3)
               
               
                  Μπορεί να γίνει δεκτό ότι αεροπορική εταιρία (νυν εναγομένη) που κατέληξε, κατόπιν σταθμίσεως των δεδομένων, στο συμπέρασμα ότι η αποστολή άλλου αεροσκάφους δεν θα απέτρεπε την ήδη σημειωθείσα καθυστέρηση και προώθησε τον υπό μετεπιβίβαση επιβάτη (νυν ενάγοντα) στην πτήση της επόμενης ημέρας, δεδομένου ότι εκτελεί μία μόνο ημερήσια πτήση προς τον τελικό προορισμό του επιβάτη, έλαβε, σύμφωνα με το άρθρο 5, παράγραφος 3, του κανονισμού 261/2004, όλα τα εύλογα μέτρα χωρίς, παρόλα αυτά, να μπορέσει να αποτρέψει την καθυστέρηση;
               
            
         (1)  Κανονισμός (ΕΚ) 261/2004 του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για τη θέσπιση κοινών κανόνων αποζημίωσης των επιβατών αεροπορικών μεταφορών και παροχής βοήθειας σε αυτούς σε περίπτωση άρνησης επιβίβασης και ματαίωσης ή μεγάλης καθυστέρησης της πτήσης και για την κατάργηση του κανονισμού (ΕΟΚ) αριθ. 295/91 (EE 2004, L 46, σ. 1).